钦定古今图书集成/明伦汇编/官常典/第259卷 > 晋
## 钦定古今图书集成/明伦汇编/官常典/第259卷 > 晋

晋承魏，置中书监及令、丞，始设中书侍郎及舍人。
按《晋书职官志》：“中书监及令。”案汉武帝游宴后庭，始
使宦者典事尚书，谓之中书谒者，置令、仆射。成帝改
中书谒者令曰中谒者令，罢仆射。汉东京省中谒者
令，而有中官谒者令，非其职也。魏武帝为魏王，置秘
书令，典尚书奏事。文帝黄初初改为中书，置监、令，以
秘书左丞刘放为中书监，右丞孙资为中书令。监令
盖自此始也。及晋因之，并置一人。

中书侍郎，魏黄初初，中书既置监、令，又置通事郎，次
黄门郎。黄门郎已署事过，通事乃署名，已署奏以入，
为帝省，读书可。及晋，改曰中书侍郎，员四人。中书侍
郎盖自此始也。及江左初，改中书侍郎曰通事郎，寻
复为中书侍郎。

中书舍人，案晋初初置舍人、通事各十人。江左令舍
人通事谓之“通事舍人”，掌呈奏案。后省，而以中书侍
郎一人直西省，又掌诏命。